اؤلومومه سئوینیرم !
اؤلومومه سئوینیرم !
حسن راشدی 24 - دی -
1383
آچیقلاما : بو
مقاله 10 ایل قاباق یازیلمیشدیر
" اؤلومومه سئوینیرم " بو سؤز یقین كی ، چوخلارینی شاشیرا بیلر ؛ آما، اینانین كی، منیم بو دئدیگیم قیسا جُمله ، ایناندیغیم بیر گئرچكدیر .
15 یاشیمدان دوغولدوغوم كندیمیزدن آیریلاندان بو گونه كیمی گؤردویوم یوخولارین یوزه دوخسان بئشینی كندیمیزده گؤرموشم؛ ائله ایندی ده گؤرورم ! اؤلندن سونرادا بو كندده دفن اولاجاغیما ایندیدن سئوینیرم ؛ لاپ ائله ایكی - اوچ یاشلی بیر اوشاق اویونجاقدان سئوینَن كیمی ؛ آخی او زامان ، ابدی یاتاجاغیم یئرین گون چیخانی ، گون باتانی ، گونئیی و قوزئیی آذربایجان اولاجاق ؛ یعنی مهربان آذربایجان آنانین قوجاغیندا ابدی اولاراق راحاتلیقلا یاتاجاغام !
بئله خیال ائتمه یین بیزیم كند "نوفل لوشاتو " كندی كیمی دیر ، یوخ. اونون قیرخ دان چوخ ائوی یوخدور ، اؤزوده چیك كرپیجدن؛ ائله لاپ گؤردویونوز آذربایجانین باشقا كندلری كیمی، بلكه ده او كندلرین یوخسوللاریندان بیری .
سون ایللرده بیر نئچه ائو قیرمیزی كرپیجدن- سئمنتدن تیكیلیب؛ مدرسه سی- درمانگاهیدا ائله قیرمیزی كرپیجدن دیر ؛ آنجاق بونلارین هئچ بیریسی منیم 15 یاشیم اولان زامان یوخ ایدی . 35 ایل بوندان قاباقلا بو گونكو كندیمیزده چوخ شئیلر دگیشیب ، حتی آداملاردا ،آما بیر شئی ثابیت قالیب ، اودا كندیمیزین قیرخ ائوی دیر !
35 ایل بوندان قاباق بو كندده قیرخ ائو واریدی ، ایندی ده قیرخ ائو وار ! هله بو كند چوخ شانسلی كنددیركی، ساكینلریندن بوتونلوكله بوشالماییب چوخلو آذربایجان كندلری كیمی !
بو قیرخ ائولی كندین ساكینلری نین چالیشماسی ایله سون ایللرده دؤلت طرفیندن بو كنده " بخش موران "امتیازی عنایت اولدوقدا بیر عده : " هله قوی قالاق بلكه بیر یئره چاتدی بو كند " دئیه ، اونو یئر اوزوندن سیلینمَكدن قورویوب ساخلامیشلار !
كند آداملاریندان من كیمی تهرانا و باشقا فارس شهرلرینه كؤچوب -گئدنلری سایا - حِسابا سالساق اوچ- دؤرد كند قَدَری بو شهرلرده ساكینلهشیب و اؤزلری فارسلاشما مقامینا نایل اولماسالاردا اوشاقلاری بو یوكسك مقام- مرتبه یه چاتیبلار !!
آما منده نئجه دئییرلر : " اویناییب- گولورم ، اویناشیم یادیمدان چیخمیر " مَثَلی كیمی بو كندیمیز یادیمدان چیخمیر كی چیخمیر ! .......
چوخ گؤتور- قوی ائله دیم ، دئدیم 35 ایلدیر بو باشی باتمیش تهراندا یاشامیشام، بئش- اون ایل داها عؤمروم اولسا بئله سونو قبیر ائوی دیر ؛ دوزدور اؤلندن سونرادا كندیمیزده دفن اولماغا وصیّت ائتمیشَم ، آما بو تهراندا ائله "بهشت زهرا " آدینی داشییان قبریستانلیقدا تورپاغا تاپشیریلسام نه عیبی اولار كی ؟
آما گؤردوم هر ایستهگیمدن كئچسَم بئله، قبریمین اوستونون توركجه یازیلماسیندان واز كئچه بیلمهرم ؛ "بهشت زهرا " قبریستانلیغیندادا توركجه قبیرداشی یازیلماغا اذن وئریلمز كی!
هله چوخ زرنگ اولوب اؤلمهمیشدن قاباق، وزیر- وكیل - جمهور رئیس یانینا گئدیب اؤزل مكتوب آلیب قبیرداشیمی توركجه یازدیرماغا اذن آلسامدا،قبیردهده دیریلیك زامانی كیمی منی راحات بوراخمایاجاقلاركی!
قبیرده ده فارس اؤلولرله قونشو اولدوقومدا، اونلارین قوهوم- اقرابالاری گلیب اؤلولرینین مزارینا باش چكیب، اؤلو روحونا فاتحه - یاسین اوخویان زامان گؤزلری توركجه یازیلمیش منیم قبیرداشیما دوشدوكده ، فاتحه - یاسین اوخوماغی اونودوب قبیر ائویندهده روحوما زَهَرلی- زَهَرلی لطیفه- جوك یاغدیرماغا باشلایاجاقلار !
هئچ اولمازسا، اؤلندن سونرا ابدی ائوده راحات یاتیم دئیه، كندیمیزده دفن اولماغی وصیّت ائتدیم ! قبیرداشیمیندا آنا دیلده یازیلماسینا هلهلیك كندیمیزده عیب-ایراد توتان یوخدور؛ لاكین ایللر اؤتوب دؤوران كئچیب و منیم اورهییمده دویونلهنن آرزولاریمین دویونلری آچیلماسا و آنا دیلیمیزین یاساق آلتیندا قالماسی دوام ائدَرسه ،گلیب كندیمیزدهده قبیرداشلارینی فارسجایا چئویرمك ایستهسهلر،هئچ اولمازسا قبیر ائوینده اؤز هویتیمله یاتیم دئیه ، اونادا فیكیرلَشمیشم :
" آنا دیلده بیر كیچیك داش یازدیریب جسمیمله بیرلیكده قوللاریمین آراسیندا قبیر ائوینه تاپشیرماغی وصیّت ائدیرم ! "
azb_Arab azb_Arab pbt_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab